Részleges holdfogyatkozásra kerül sor keddről szerdára virradó éjszaka, írja az MTI az Eumet.hu alapján.  A fogyatkozás 66 százalékos, vagyis

a holdátmérő mintegy kétharmada merül a Föld árnyékába, ami szabad szemmel is látványos jelenség. 

A fogyatkozás országszerte látható, mivel többnyire nem borítják felhők az eget. 

Holdkelte után pár perccel a félárnyék (penumbra) kezd ráhúzódni a Holdra, amit szabad szemmel még nem érzékelhetünk.  A már látható változásra - magyar idő szerint - kevéssel 21 óra előtt került sor, a részleges fázis pedig 22:01-kor kezdődött, ekkor lépett be a Hold széle a teljes árnyékba, majd fokozatosan egyre nagyobb terület változik vöröses-barna színűvé.  A részlegesség a legnagyobb kiterjedését, 66 százalékot 23:31-kor éri el, ezután apránként, ahogy jött, le is vonul a teljes árnyék.  A részleges fázis vége 00:59-kor lesz, így csaknem 3 órán át tartó jelenség várható. 

Küldjön képet a holdfogyatkozásról!  Ha ön látja a holdfogyatkozást, és készít jó képeket, küldjön az Indexnek is belőlük!  A fotókat az ugyelet@mail.index.hu címre várjuk. 

Fotó: Wikipedia

Holdfogyatkozás csak teleholdkor jöhet létre, ha a Hold áthalad a Föld árnyékán.  Az árnyék két kúp alakú részből áll, az egyik a másikon belül helyezkedik el.  A külső a penumbra (félárnyék), ahol a Föld csak egy részét takarja el a Nap korongjának.  A belső rész az umbra (sötétárnyék), itt egyáltalán nem éri el a Nap fénye a Hold felszínét. 

A csillagászok háromféle holdfogyatkozást különböztetnek meg.  A félárnyékos/penumbrális holdfogyatkozáskor a Hold a penumbrán halad át, csak nagyon nehezen vehető észre, fényereje csökken.  A részleges holdfogyatkozás esetében a Hold egy része belép az umbrába, könnyen megfigyelhető még szabad szemmel is, vöröses barnára változik a Hold színe.  Teljes holdfogyatkozáskor az egész Hold áthalad az umbrán, feltűnő jelenség, a Hold teljes egésze vöröses barna színűvé változik. 

Legutóbb télen volt egy igen látványos, Magyarországról is megfigyelhető holdfogyatkozás.